**Podzemne vode, čuvari života: Studenac čisti deponij poviše izvora rijeke Jadro iz koje vodu pije 300 tisuća ljudi**

*Nakon uspješnog čišćenja dijela obale rijeke Neretve u Metkoviću protekle godine, lokacija za ovogodišnju akciju odabrana je uz pomoć lokalnog stanovništva*

**Omiš, 30. rujna 2025.** – Nakon provedenog natječaja putem kojeg su stanovnici područja od Zadra do Dubrovnika mogli prijaviti obale rijeka i potoka onečišćene raznim otpadom, Studenac je u sklopu projekta „Podzemne vode, čuvari života“ odabrao lokaciju za ovogodišnju akciju čišćenja. Odabrana lokacija je područje ilegalnog odlagališta otpada poviše izvora rijeke Jadro – predio u Klis-Kosi ispod brze ceste Solin-Klis, u blizini tunela „Mačkovac“. Akcija čišćenja održat će se 6. studenog, a okupit će zaposlenike Studenca, partnerske udruge projekta i sve zainteresirane stanovnike područja.

Izvor rijeke Jadro jedan je od ključnih vodoopskrbnih centara za stanovništvo od Podstrane, preko Splita, Klisa, Solina, Kaštela i Trogira, do Segeta i otoka Čiova, a za piće se koristi još od antičkih vremena. Procjenjuje se da gotovo 300 tisuća ljudi svakodnevno koristi vodu iz izvora Jadro, zbog čega je od neprocjenjive važnosti održavati izvorište čistim i zaštićenim. Izvor Jadro je tipična krška voda, izlazi iz podzemnog dotoka, te se nalazi u slivu površine između 250 i 500 km² – što znači da je vrlo osjetljiva na svako zagađenje u okolišu. Ilegalno odlagalište nalazi se točno iznad izvora, a trenutno je prepunjeno velikim i malim otpadom, poput dijelova namještaja, vreća za smeće, igračaka, plastičnih posuda te stare odjeće.

Nakon uspješnog čišćenja dijela obale rijeke Neretve u Metkoviću u rujnu protekle godine, prilikom kojeg su zaposlenici i partnerske udruge projekta prikupili gotovo deset tona otpada, Studenac je ove godine odlučio u akciju uključiti i lokalno stanovništvo. Natječaj za odabir lokacije održan je u razdoblju od 8. do 21. rujna, a prijave su se zaprimale putem online Google obrasca. Nakon završetka natječaja, tim Studenčevog projekta „Podzemne vode, čuvari života“, prema unaprijed određenim prioritetima, odabrao je lokaciju.

Prilikom odabira konačne lokacije, tim projekta se usredotočio na razinu zagađenja i potrebu za akcijom čišćenja, izvedivost akcije odnosno dostupnost lokacije za volontere i vozila za odvoz smeća, te potencijalni doprinos zajednici. Autora prijave čija je lokacija odabrana Studenac je nagradio posebnim poklon paketom.

„Uključenjem lokalnog stanovništva u odabir lokacije odlučili smo pokazati kako zajedničkim snagama možemo napraviti puno za prirodu. Cilj je da ova akcija rezultira trajnim rješenjem za tunel poviše izvora Jadro koji je postao deponij. Zato pozivam lokalnu zajednicu da nam se pridruži u ovoj akciji kako bismo izvor iz kojeg pije šira okolica najvećeg grada u Dalmaciji trajno oslobodili otpada“, izjavila je Tatjana Spajić, direktorica korporativnih komunikacija Studenca.

Lokalna zajednica je pozvana pridružiti se, a svoj dolazak moguće je najaviti putem e-mail adrese do 20. listopada: [korporativne.komunikacije@studenac.hr](mailto:korporativne.komunikacije@studenac.hr).

U prvoj fazi projekta početkom godine Studenac je organizirao interaktivne radionice za više od 600 učenika iz 20 osnovnih škola iz Karlovačke županije, Osijeka i Ploča, a sve u suradnji s partnerskim udrugama Zeleni Osijek, OSMICA iz Karlovca i Udruga mladih Kolektiv iz Metkovića. Učenici su tada kroz praktične aktivnosti poput recikliranja plastičnih čepova pomoću bicikla i stroja koji topi plastiku, crtanja vlastitih superjunaka te raznih drugih aktivnosti učili o važnosti i načinima očuvanja podzemnih voda. Uz to, održan je i natječaj u kojem je sudjelovalo više od 2100 učenika iz čak 386 škola koji su rješavali poučni kviz. Pobjedu je odnijela OŠ Ivana Filipovića iz Osijeka, čiji će se učenici na proljeće uputiti na edukativni nagradni izlet u Aquatiku - slatkovodni akvarij u Karlovcu.

**O projektu „Podzemne vode, čuvari života“ i društveno odgovornom poslovanju Studenca**

Studenac je sa svojih više od 1.400 trgovina najrasprostranjeniji maloprodajni lanac u Hrvatskoj. Uz kontinuirani rast poslovanja, kompanija aktivno razvija strategiju društveno odgovornog poslovanja kako bi potaknuo na pozitivne promjene u zajednicama u kojima djeluje.

Godine 2020. s tim je ciljem pokrenut program „Korak bliže prirodi“, usmjeren na očuvanje okoliša i podizanje svijesti o važnosti ekoloških tema. U okviru tog programa, 2024. godine pokrenut je projekt „Podzemne vode, čuvari života“ u svrhu edukacije javnosti i osvještavanja o važnosti zaštite podzemnih voda kao ključnog resursa za život i ekosustave.

U sklopu projekta Studenac je izdao posebnu seriju boca Studena vode te dio prihoda od prodaje donirao ekološkim udrugama. Dodatno je 500 boca donirano školskom natjecanju GLOBE. Također, održana su dva stručna panela o važnosti podzemnih voda, a uz podršku zaposlenika Studenca, partnera i udruga očišćen je dio obale Neretve od deset kubika otpada kao jedna od internih inicijativa.

Aktivnosti provedene u projektu „Podzemne vode, čuvari života“ u 2024. godini nagrađene su prestižnim nagradama Zeleni leptir, koju dodjeljuje Večernji list, i Grand PRix, koju dodjeljuje Hrvatska udruga za odnose s javnošću.

Ove godine fokus je stavljen na edukaciju djece i mladih. U suradnji s udrugom Zeleni Osijek, Društvom OSMICA iz Karlovca i Udrugom mladih Kolektiv iz Metkovića, organizirane su interaktivne radionice u 20 osnovnih škola iz Karlovačke županije, Osijeka i Ploča, na kojima je sudjelovalo više od 600 učenika. Kroz praktične aktivnosti, poput recikliranja plastike ili crtanja superjunaka zaštitnika voda, učenici su učili o važnosti očuvanja podzemnih voda. Uz to, održan je i natječaj u kojem je sudjelovalo više od 2100 učenika iz čak 386 škola koji su rješavali kviz na mrežnoj stranici projekta [www.podzemnevode.studenac.hr](http://www.podzemnevode.studenac.hr).

Uz program „Korak bliže prirodi“, Studenac od 2021. godine razvija i program „Korak bliže zajednici“ kroz koji podržava lokalne zajednice. Od 2024. godine unutar tog programa provodi se i projekt „Narančasta ribica“, usmjeren na pružanje podrške jednoroditeljskim obiteljima.

**Kontakti**

**ABECEDA Komunikacije (Hrvatska)**

Marina Bolanča Radunović, direktorica | +385 91 7912 570

+385 91 7912 570 | [marina@abeceda-komunikacije.hr](mailto:marina@abeceda-komunikacije.hr)

**Studenac**

Tatjana Spajić, direktorica Službe korporativnih komunikacija

+385 91 489 0462 **|** tatjana.spajic@studenac.hr